google/wiki40b huggingface dataset:
Βασίλειος Ευφραιμίδης

Βιογραφικά στοιχεία

Γεννήθηκε στον Πόντο το 1915 και σε ηλικία 7 ετών γνώρισε την προσφυγιά. Εγκαταστάθηκε με την οικογένειά του στην Αθήνα, όπου σπούδασε νομικά (αποφοίτησε το 1939). Την περίοδο των σπουδών του εργάστηκε ως υπάλληλος στον ιδιωτικό τομέα.
Κατά τον Πόλεμο του 1940 υπηρέτησε ως Ανθυπασπιστής στην 8η Μεραρχία, διακρινόμενος για την ηρωική του δράση.
Εντάχθηκε από πολύ νωρίς στο ΚΚΕ, με αποτέλεσμα να συλληφθεί το 1947 και να φυλακιστεί ως το 1951.
Υπήρξε αρχισυντάκτης και διευθυντής της εφημερίδας Αυγή από το 1951 ως το 1956.
Την περίοδο της χούντας κατάφερε να διαφύγει τη σύλληψη, καθώς κατέφυγε στη Δυτική Ευρώπη, από όπου οργάνωσε την αντιδικτατορική δράση. Την ίδια περίοδο τιμωρήθηκε με την αφαίρεση της ελληνικής ιθαγένειας.
Εξελέγη βουλευτής Αθηνών με την ΕΔΑ το 1951 (στις 8 Δεκεμβρίου, αντί του Μιχαήλ Χατζημιχαήλ), επανεξελέγη βουλευτής Θεσσαλονίκης με την ΕΔΑ το 1956, Β΄ Θεσσαλονίκης το 1958 και το 1961 και βουλευτής Σερρών το 1963 και 1964 (με ΕΔΑ),  και αργότερα ευρωβουλευτής με το ΚΚΕ το 1981, 1984, 1989 και το 1994.
Πέθανε στις 15 Αυγούστου 2000 από ανακοπή καρδιάς, ενώ κολυμπούσε στα Λεγρενά της Αττικής και κηδεύτηκε στο Πρώτο Νεκροταφείο Αθηνών.
Για την πολεμική του δράση τιμήθηκε με το Αριστείο Ανδρείας. Ήταν πατέρας δύο παιδιών.
Νίκλας Χουλτ

Έλφσμποργκ

Στις 10 Νοεμβρίου 2008, ο Χουλτ αναδείχθηκε φιναλίστ του Μαρίενταλ Καπ, του σημαντικότερου τουρνουά παίδων ποδοσφαίρου σάλας παγκοσμίως, όπου η ομάδα του (ΙΦΚ Βαρνάμο) ηττήθηκε απέναντι στην ΙΦ Έλφσμποργκ στον τελικό της διοργάνωσης. Βραβευμένος ως ο κορυφαίος παίκτης του τουρνουά, υπέγραψε, σε ηλικία 18 ετών, συμβόλαιο διάρκειας 3 ετών με την Έλφσμποργκ, η οποία είχε τερματίσει στην δεύτερη θέση του προηγούμενου Πρωταθλήματος Σουηδίας.
Στις 1 Μαΐου 2009, πραγματοποίησε το ντεμπούτο του με τα χρώματα της νέας του ομάδας, εισερχόμενος ως αλλαγή στο 88ο λεπτό, αντικαθιστώντας τον Ντένι Άβντιτς, σε αναμέτρηση στο Γκρίμστα ΙΠ της Στοκχόλμης με αντίπαλο την Μπρομαποϊκάρνα (1-1). Η συγκεκριμένη αναμέτρηση αποτέλεσε και την μοναδική του συμμετοχή στο πρωτάθλημα για την σεζόν 2009. Το 2010, ενσωματώθηκε πλήρως στην επαγγελματική ομάδα του συλλόγου της Έλφσμποργκ. Ευρισκόμενος συχνά στον πάγκο των αναπληρωματικών, αγωνίστηκε εκ νέου στην διάρκεια της 12ης αγωνιστικής του πρωταθλήματος, εισερχόμενος στον αγωνιστικό χώρο ως αλλαγή στην θέση του Εμίρ Μπαΐράμι (εκτός έδρας ήττα της ομάδας του με σκορ 2-0 απέναντι στην Μγιέλμπι ΑΙΦ), καθώς και στην διάρκεια της επόμενης αγωνιστικής σε αναμέτρηση απέναντι στην ΑΪΚ (νίκη με σκορ 4-0), προτού χρησιμοποιηθεί για πρώτη φορά ως βασικός στο πρωτάθλημα από τον Μάγκνους Χάγκλουντ, σε αναμέτρηση η οποία διεξήχθη στα πλαίσια της 15ης αγωνιστικής με αντίπαλο την Έρεμπρο ΣΚ (ισοπαλία με σκορ 3-3). Στην διάρκεια της συγκεκριμένης αναμέτρησης, ο Χουλτ έδωσε ασίστ στον Ντένι Άβντιτς για την επίτευξη του τρίτου τέρματος της ομάδας του. Στις 26 Σεπτεμβρίου 2010, στα πλαίσια της 25ης αγωνιστικής, πέτυχε το πρώτο του τέρμα για το πρωτάθλημα στην Στοκχόλμη, στην έδρα της ΙΦ Μπρομαποϊκάρνα, όπου και είχε πραγματοποιήσει το ντεμπούτο του στην διάρκεια της προηγούμενης σεζόν.

ΟΖΚ Νις

Στην διάρκεια της θερινής μεταγραφικής περιόδου του 2014, υπέγραψε συμβόλαιο συνεργασίας διάρκειας 3 ετών με την ΟΖΚ Νις, έναντι μεταγραφικού ποσού της τάξεως των 800.000€ κι ενώ ο γαλλικός σύλλογος τον παρακολουθούσε για αρκετό διάστημα, προηγουμένως. Πέτυχε το πρώτο του τέρμα με τα χρώματα της Νις στις 23 Ιανουαρίου 2015, σε αναμέτρηση στην Allianz Riviera με αντίπαλο την Ολιμπίκ Μαρσέιγ (22η αγωνιστική του πρωταθλήματος, με νίκη της Νις με σκορ 2-1).

Παναθηναϊκός

Στις 30 Ιουνίου 2016, έγινε γνωστή η μεταγραφή του στον Παναθηναϊκό, έναντι 300.000 € , ενώ είχε γίνει, στην διάρκεια των προηγούμενων ημερών, γνωστή η αποχώρησή του από την ομάδα της Νις.

ΑΕΚ

Στης 31 Ιανουαρίου ο Χουλτ υπέγραψε στην ΑΕΚ για 250.000  ευρω .

Διεθνής Καριέρα

Στις 11 Οκτωβρίου 2008, πραγματοποίησε την πρώτη διεθνή συμμετοχή του με την ηλικιακή κατηγορία U19 της Εθνικής Σουηδίας, σε αναμέτρηση απέναντι στην Ισλανδία η οποία διεξήχθη στα πλαίσια της προκριματικής φάσης του Ευρωπαϊκού Πρωταθλήματος U19 (3-3).
Στις 9 Φεβρουαρίου 2011, αγωνίστηκε ως βασικός για πρώτη φορά με την ηλικιακή κατηγορία U21 σε φιλική αναμέτρηση στο Καρτάξο της Πορτογαλίας, με αντίπαλο τους οικοδεσπότες (ήττα με σκορ 3-1).
Γάβρος Ευρυτανίας

Γεωγραφία - Αξιοθέατα

Ο Γάβρος βρίσκεται στις βορειοδυτικές πλαγιές του όρους Καλιακούδα και τις δυτικές όχθες του Καρπενησιώτη. Είναι κτισμένος δίπλα στην επαρχιακή οδό Καρπενησίου - Προυσού - Καλλιθέας σε περιοχή με πλατάνια και πολλά νερά. Στο χωριό υπάρχουν καταλύματα εστίασης, διαμονής (ενοικιαζόμενα, ξενώνες κ.α.), καταστήματα λαϊκής τέχνης και ένας πεστροφογεννητικός σταθµός. Απέχει 13 χλμ. ΝΔ. από το Καρπενήσι, 16 χλμ. ΒΑ. από τον Προυσό και 1,5 χλμ. ΒΔ. από το Μεγάλο Χωριό . 
Σύμφωνα με τη τοπική παράδοση το όνομα του χωριού προήλθε από το φυλλοβόλο φυτό γαύρος ή γάβρος (αλλιώς καρπίνος) και είναι από τα παλιότερα χρόνια ενδιάμεσος σταθμός για το μοναστήρι του Προυσού. 
Ως οικισμός αναγνωρίστηκε για πρώτη φορά το 1961 και προσαρτήθηκε στη τότε κοινότητα Μεγάλου Χωρίου της επαρχίας Ευρυτανίας, ενώ από το 1997 μέχρι το 2010 υπαγόταν στον δήμο Ποταμιάς. Σύμφωνα με το σχέδιο Καλλικράτης, μαζί με το Μεγάλο Χωριό και το Νέο Δερμάτι αποτελούν τη τοπική κοινότητα Μεγάλου Χωρίου που ανήκει στη δημοτική ενότητα Ποταμιάς του Δήμου Καρπενησίου και σύμφωνα με την απογραφή 2011 έχει πληθυσμό 35 κατοίκους.
Εκλογές στη Συρία

Στη Συρία διεξάγονται εκλογές παρά τον εμφύλιο πόλεμο που συνεχίζεται στη χώρα από το 2011. Η κυβέρνηση του Μπασάρ αλ Άσαντ έχει έδρα τη Δαμασκό.

2012

Στις 26 Φεβρουαρίου 2012 διεξήχθη δημοψήφισμα, στο οποίο οι πολίτες ενέκριναν σε ποσοστό 89,4% ένα νέο Σύνταγμα (συμμετοχή 57,4%), με αποτέλεσμα να τεθεί σε ισχύ. Ο πρόεδρος αλ Άσαντ υπέγραψε το νέο Σύνταγμα στις 27 Φεβρουαρίου 2012. Ακολούθησε η διεξαγωγή βουλευτικών εκλογών, το Μάιο της ίδιας χρονιάς.
Μονή Αγίου Γεωργίου Αχαΐας

Ιστορία της Μονής

Η ακριβής χρονολογία ιδρύσεως της Μονής μας είναι άγνωστη. Κατά την παράδοση, η περίοδος ιδρύσεώς της, τοποθετείται μεταξύ του 12ου και 14ου αιώνα. Η πρώτη αυτή Μονή που βρισκόταν στην ίδια θέση με τη σημερινή, καταστράφηκε το 15ο αιώνα, μετά την κατάληψη της ευρύτερης περιοχής από τους Τούρκους. 
Η Μονή επανιδρύθηκε το 1824 από τον Ιθακήσιο μοναχό Ευγένιο τον αποκαλούμενο "Αγιοπατέρα" ή "Παπουλάκη", που τρία χρόνια αργότερα βρήκε τραγικό θάνατο στο χωριό Τριπόταμα, από τα στρατεύματα του Ιμπραήμ. Από τότε και για 150 περίπου χρόνια, το μοναστήρι έμεινε έρημο με αποτέλεσμα τα περισσότερα κτήριά του να ερειπωθούν.
Το 1978 ανακαινίστηκε "εκ βάθρων", με την συνδρομή του στρατηγού Γεωργίου Πασσά αλλά και άλλων κατοίκων του Μανεσίου. Την ίδια περίοδο εγκαταστάθηκε στο μοναστήρι η μοναχή Χαριτίνη Βαστάκη, που παρέμεινε εκεί μέχρι το θάνατό της. 
Σήμερα (2017) εφησυχάζει στη Μονή μόνο ένας μοναχός, ο π. Γερμανός Μανούκας. Το μοναστήρι πανηγυρίζει στη μνήμη του Αγίου Γεωργίου, δηλαδή στις 23 Απριλίου ή την Δευτέρα της Διακαινησίμου.
Τζαφαργκουλού Χαν Ναχιτσεβάνσκι

Στρατιωτική καριέρα

Τον Ιούνιο του 1871 εγγράφτηκε στο Σώμα του Παζέσκ. Στις 10 Ιουλίου 1877, έλαβε τον βαθμό του κορνέτ στο Σώμα Φρουράς του Πέτεργκοφ.
Τον Απρίλιο του 1878 μεταφέρθηκε στο 16ο Σώμα Δραγόνων του Τβέρσκ, στον Καύκασο. Συμμετείχε στην πολιορκία του Ερζερούμ.
Συμμετείχει στην πρώτη (1879) και στην δεύτερη (1880-1881) εκστρατεία στην Κεντρική Ασία με το 15ο Σώμα Δραγόνων του Περεγιασλάφσκι. Στις 24 Μαρτίου 1881 έλαβε τον βαθμό του σταμπ-καπετάνιου, ενώ αργότερα έλαβε τον βαθμό του σταμπ-ροτμίστρου. Το 1885, έλαβε τον βαθμό του ροτμίστρου.

Πολιτική καριέρα

Από το 1912 μέχρι το 1917 ήταν δικαστής στο Δικαστήριο του Εριβάν.
Μετά την κατάληψη του Αζερμπαϊτζάν από τον Κόκκινο Στρατό, έφυγε ως μετανάστης στο Ιράν.
Πουτρατζάγια

Ιστορία

Η Πουτρατζάγια ιδρύθηκε στις 19 Οκτωβρίου 1995 και έγινε Ομοσπονδιακή Επικράτεια στις 1 Ιανουαρίου 2001.

Διακυβέρνηση

Η Πουτρατζάγια διοικείται από το Πεντραμαντάν Πουτρατζάγια, μια τοπική εξουσία. Πρόεδρος της πόλης είναι ο Σαμσουντίν Οσμάν.

Εκλογικές περιφέρειες

Η Πουτρατζάγια χωρίζεται σε 21 εκλογικές περιφέρειες (20 αριθμημένες εκλογικές περιφέρειες και μια Διπλοματική Περιφέρεια).
Μπόρις Καλαμάνος

Βιογραφία

Ο Κολομάν της Ουγγαρίας είχε 2η σύζυγο την Ευφημία των Ρουρικιδών, κόρη τού Βλαντίμιρ Β΄ Μονομάχου μεγάλου πρίγκιπα τού Κιέβου. Την κατηγόρησε για μοιχεία και την έδιωξε· η Ευφημία επέστρεψε στη Ρωσία και έπειτα από λίγους μήνες γέννησε τον Μπόρις Κολομάν. Ο βασιλιάς δεν αναγνώρισε ποτέ τον Μπόρις ως γιο του, όμως ο Μπόρις έβλεπε τον εαυτό του ως το νόμιμο γιο τού Κολομάν.  
Ο Μπόρις τότε κατέφυγε στην αυλή του Ιωάννη Β΄ Κομνηνού, ο οποίος μεσολάβησε και ο Μπόρις νυμφεύτηκε την Αρετή Δούκαινα· γιος τους ήταν ο Κωνσταντίνος Δούκας Καλαμανός. Ο Ρωμαίος Αυτοκράτορας τον τίμησε με τους τίλους του κράλη κι του πανυσέβαστου.
Το 1116 απεβίωσε ο Κολομάν και τον διαδέχθηκε ο γιος από τον 1ο του γάμο, ο Στέφανος Β΄ της Ουγγαρίας· το 1131 απεβίωσε και ο Στέφανος Β΄. Τότε ο Μπόρις διεκδίκησε το στέμμα. Όμως επόμενος βασιλιάς έγινε ο Μπέλα Β΄ της Ουγγαρίας, εξάδελφος τού Στεφάνου Β΄. Ο Μπόρις, αν και βοηθήθηκε από την Πολωνία, τη Γερμανία και τη Ρωμαϊκή (Βυζαντινή) Αυτοκρατορία, απέτυχε και σκοτώθηκε στη μάχη.
Αναστάσιος Βαρουξής

Βιογραφικά στοιχεία

Καταγόταν από παραδοσιακή οικογένεια δημοσιογράφων του Πύργου. Ήταν δήμαρχος Πύργου και ήταν ο πρώτος δήμαρχος Πύργου που πέθανε εν ενεργεία.
Απεβίωσε το 1906. Σύμφωνα με δημοσιεύματα της εφημερίδας Πατρίς πέθανε από δηλητηρίαση επειδή πολλοί πολιτικοί αντίπαλοι επιδίωκαν τον θάνατο του.
Ευρωπαϊκές Ημέρες Πολιτιστικής Κληρονομιάς

Οι Ευρωπαϊκές Ημέρες πολιτιστικής Κληρονομιάς (EHD) είναι μια κοινή δράση του Συμβουλίου της Ευρώπης και της Ευρωπαϊκής Επιτροπής στην οποία συμμετέχουν και οι 50 χώρες που έχουν υπογράψει την Ευρωπαϊκή Πολιτιστική Σύμβαση , με το σύνθημα, Ευρώπη: η κοινή μας κληρονομιά. Το ετήσιο πρόγραμμα προσφέρει ευκαιρίες για να επισκεφθείτε τα κτίρια, τα μνημεία και τοποθεσίες, πολλές από τις οποίες δεν είναι προσβάσιμες στο κοινό. Αποσκοπεί στη διεύρυνση της πρόσβασης και την πρόνοια για την αρχιτεκτονική και περιβαλλοντική κληρονομιά. Αυτά τα γεγονότα είναι επίσης γνωστά ως Ημέρες Ανοιχτών Θυρών ή απλά Ανοιχτές Ημέρες στις αγγλόφωνες χώρες.
Η εκδήλωση ξεκίνησε στη Γαλλία το 1984, με τη La Journée Portes Ouvertes, και υποστηρίχθηκε από το Υπουργείο Πολιτισμού. Το 1985, στη Γρανάδα, στο 2ο Ευρωπαϊκό Συνέδριο των αρμόδιων Υπουργών για την Αρχιτεκτονική Κληρονομιά, όπου ο Γάλλος Υπουργός Πολιτισμού πρότεινε τη διεθνοποίηση του εγχειρήματος υπό την αιγίδα του Συμβουλίου της Ευρώπης. Η Ολλανδία διοργάνωσε την πρώτη της Open Monumentendag το 1987. Η Σουηδία και η Δημοκρατία της Ιρλανδίας συμμετείχαν το 1989, και το Βέλγιο με τη Σκωτία το 1990.
1341 Εντμέ

Φυσικά χαρακτηριστικά

Η μέση διάμετρος της Εντμέ εκτιμάται σε 27,48 χιλιόμετρα. O φασματικός τύπος της είναι XB (κατά Tholen), ενώ το γεωμετρικό άλβεδό της είναι 0,1371. Η Εντμέ περιστρέφεται γύρω από τον εαυτό της μία φορά κάθε 12 ή 24 περίπου ώρες.
Μεγαλοσπηλιώτες

Οι αδελφοί Ησαΐας και Σωφρόνιος Μεγαλοσπηλιώτες ήταν Έλληνας λόγιοι του 16ου αιώνα.

Βιογραφικά στοιχεία

Ασκήτεψαν στην μονή του Μεγάλου Σπηλαίου της Πελοποννήσου. Το 1510 έγραψαν κτιτορικό της μονής αυτής, το οποίο ο Θεοδώρητος Λακεδαιμονίας μετέτρεψε στα απλοελληνικά και κατόπιν αυτού ο Αργυρός Βερναρδής από την Αθήνα τύπωσε στην Ενετία το 1705.
Εταιρεία Ευρετηριαστών Αυστραλίας και Νέας Ζηλανδίας

Η Εταιρεία Ευρετηριαστών Αυστραλίας και Νέας Ζηλανδίας (αγγλ.Australian and New Zealand Society of Indexers - ANZSI) ιδρύθηκε το 1976 και αποτελεί τον οργανισμό που εκπροσωπεί τους Ευρετηριαστές που δραστηριοποιούνται επαγγελματικά στην Αυστραλία και τη Νέα Ζηλανδία και προωθεί τα συμφέροντα τους. Αρχικά ιδρύθηκε υπό την επωνυμία Αυστραλιανή Εταιρεία Ευρετηριαστών (Australian Society of Indexers - AusSI), με σκοπό να αντικαταστήσει την Εταιρεία Ευρετηριαστών Αυστραλίας (Society of Indexers in Australia), η οποία αποτελούσε μέλος της Εταιρείας Ευρετηριαστών Ηνωμένου Βασιλείου (Society of Indexers of the United Kingdom).

Διοίκηση

Τα ανώτερα στελέχη  της ANZSI εκλέγονται σε ετήσια βάση και είναι ο Πρόεδρος (President), ο Αντιπρόεδρος (Vice-President), ο Γραμματέας (Secretary) και ο Ταμίας (Treasurer). Το κυβερνών όργανο της ένωσης είναι το Συμβούλιο (Council), το οποίο σε συνεργασία με τις Επιτροπές (Committees) που συστήνει, διαχειρίζονται τις υποθέσεις της ANZSI και φροντίζουν για την ορθή λειτουργία της.

Δράση

Η ANZSI δραστηριοποιείται σε πολλούς τομείς προκειμένου να προωθήσει τα συμφέροντα των ανεξάρτητων Ευρετηριαστών και των οργανισμών που στηρίζουν το έργο τους και δραστηριοποιούνται εντός της Αυστραλίας και της Νέας Ζηλανδίας. Προχωρά σε ποικίλες εκπαιδευτικές πρωτοβουλίες σχετικές με την Ευρετηρίαση, συμπεριλαμβανομένων εκπαιδευτικών προγραμμάτων, συνεδρίων, σεμιναρίων και εργαστηρίων, τα οποία διευρύνουν το γνωστικό πεδίο των μελών τους και συμβάλλουν στην επαγγελματική τους εξέλιξη. Επιπρόσθετα, η ANZSI παρέχει ένα ευρύ φάσμα προϊόντων και υπηρεσιών πληροφόρησης, ευκαιρίες δικτύωσης και διατηρεί έναν κατάλογο των εγγεγραμμένων Ευρετηριαστών. Παράλληλα, προωθεί το έργο των μελών της, απονέμει τιμητικές βραβεύσεις ως αναγνώριση των επιτευγμάτων τους και παρέχει πληροφόρηση για τις νέες μεθόδους και τεχνολογίες. Επιπλέον, αναπτύσσει και διαθέτει τη λίστα «Indexers Available», μέσω της οποίας εκδότες και συγγραφείς μπορούν να εντοπίσουν έναν Ευρετηριαστή.
Νίκος Χριστοδουλάκης

Βιογραφία

Γεννήθηκε στα Χανιά το 1952. Σπούδασε Ηλεκτρολόγος μηχανικός στο Εθνικό Μετσόβιο Πολυτεχνείο (1975) και συνέχισε τις σπουδές του με μεταπτυχιακό και διδακτορικό (1984) στα Οικονομικά από το Πανεπιστήμιο του Κέιμπριτζ. Ήταν παρών στα γεγονότα του Πολυτεχνείου το 1974. Εργάστηκε σε τεχνικές εταιρίες και δίδαξε σε ΤΕΙ, στο Πανεπιστήμιο του Κέιμπριτζ, στο Ευρωπαϊκό Πανεπιστήμιο της Φλωρεντίας, στο London Business School και στο Centre for Economic Policy Research του Λονδίνου, στο Πανεπιστήμιο Καρόλου της Πράγας, στο Ινστιτούτο Tinbergen του Άμστερνταμ και στο Πανεπιστήμιο της Κύπρου.
Διετέλεσε Γενικός Γραμματέας Έρευνας και Τεχνολογίας (1993-1996) και οικονομικός σύμβουλος του Πρωθυπουργού (1996). Από το 1996 ως το Μάρτιο του 2000 ήταν Υφυπουργός Οικονομικών αρμόδιος για τον Προϋπολογισμό και τη διαχείριση του Δημόσιου Χρέους (περίοδος κρίσιμη για την είσοδο της χώρας στην Ευρωζώνη). Στη συνέχεια διετέλεσε Υπουργός Ανάπτυξης στο διάστημα 2000-2001 και Υπουργός Εθνικής Οικονομίας και Οικονομικών στο διάστημα 2001-2004.
Έκτοτε είναι Καθηγητής Οικονομικής Ανάλυσης στο Τμήμα Διεθνών και Ευρωπαϊκών Οικονομικών Σπουδών του Οικονομικού Πανεπιστημίου Αθηνών.
Ματωμένοι Ορίζοντες

Υπόθεση

Ο Τζιμ ΜακΚέι (Γκρέγκορι Πεκ) ένας φιλήσυχος αλλά γενναίος ναυτικός από τη Νέα Αγγλία, γνωρίζεται με την κόρη ενός Τεξανού κτηματία την Πατρίσια "Πατ" Τέρελ (Κάρολ Μπέικερ). Οι δυο τους ερωτεύονται, αρραβωνιάζονται και ο Τζιμ την ακολουθεί στο Τέξας προκειμένου να γνωρίσει τον πατέρα της Χένρι (Τσαρλς Μπίκφορντ). Η άφιξη του Τζιμ στο Τέξας τον κάνει να διαπιστώσει ότι οι κάτοικοι της περιοχής εκείνης είναι θρασύδειλοι, καυχησιάρηδες και προκλητικοί. Ο Τζιμ που είναι άνθρωπος που πιστεύει στην επίλυση των διαφορών μέσω διαλόγου, εμφανίζεται δειλός και αδύναμος στα μάτια της Πατ και του πατέρα της, όταν αρνείται να παλέψει με τον επιστάτη των κτημάτων του Τέρελ, Στιβ Λιτς (Τσάρλτον Χέστον) που τον προκαλεί. Ο Τέρελ βρίσκεται σε χρόνια διαμάχη με έναν άλλο κτηματία τον Ρούφους Χάνασι (Μπερλ Άιβς). Αντικείμενο της διαμάχης τους είναι ένα κομμάτι γης πλούσιο σε νερό του οποίο ιδιοκτήτρια είναι η πανέμορφη δασκάλα Τζούλι Μάραγκον (Τζιν Σίμονς).

Πληροφορίες

Ταινία που άνοιξε το δρόμο για τα φιλειρηνικά γουέστερν, μέσω της οποίας ο σκηνοθέτης της, Γουίλιαμ Γουάιλερ, χρησιμοποιόντας αλληγορικά στοιχεία προσπάθησε να ασκήσει κριτική στον ψυχρό πόλεμο. Η βεντέτα μεταξύ των οικογενειών Τέρελ και Χάνασι, συμβόλιζε τη διαμάχη μεταξύ των Η.Π.Α και των ΕΣΣΔ, με τον Χένρι Τέρελ ως άλλο Ντουάιτ Άιζενχαουερ. Ο Άιζενχάουερ ήταν μεγάλος θαυμαστής της ταινίας για την οποία κανόνισε να προβληθεί τέσσερις συνεχόμενες βραδιές στο Λευκό Οίκο κατά τη διάρκεια της δεύτερής του θητείας. Πρωταγωνιστές της ταινίας οι Γκρέγκορι Πεκ (σε έναν ακόμη ρόλο, όπου εμφανίζεται ως η φωνή του δικαίου) και Τζιν Σίμονς. Οι δυο πρωταγωνιστές πλαισιώνονται από μια νεότατη Κάρολ Μπέικερ, σε έναν ακόμη ρόλο κακομαθημένης και φιλάρεσκης γυναίκας ανάλογο με εκείνο που είχε ερμηνεύσει στις ταινίες Ο Γίγας (Giant) του Τζορτζ Στίβενς και Η Φωνή του Πόθου (Baby Doll) του Ηλία Καζάν το 1956 και από έναν Τσάρλτον Χέστον δυο χρόνια μετά τις Δέκα Εντολές (The Ten Commandments) του Σεσίλ Μπι ΝτεΜίλ και ένα χρόνο πριν την ταινία Μπεν Χουρ του Γουάιλερ που επρόκειτο να τον κάνει μεγάλο αστέρα. Ο Χέστον παραλίγο να απορρίψει το ρόλο του Στιβ Λιτς εφόσον δεν ήταν πρωταγωνιστικός, αλλά ο ατζέντης του τον έπεισε να τον δεχτεί μόνο και μόνο για να συνεργαστεί με τον Γουίλιαμ Γουάιλερ και τον Γκρέγκορι Πεκ. Η συνεργασία αυτή τον οδήγησε στον Μπεν Χουρ της επόμενης χρονιάς που του χάρισε τη μοναδική του υποψηφιότητα και το όσκαρ. Άλλοι δυο καρατερίστες πλαισιώνουν τους πρωταγωνιστές: οι Τσαρλς Μπίκφορντ και ο Μπερλ Άιβς. Ο Άιβς είχε μια εξαιρετική χρονιά το 1958, καθώς ανέλαβε επίσης το ρόλο του Μπιγκ Ντάντι στη μεταφορά του θεατρικού του Τένεσι Γουίλιαμς Λυσσασμένη Γάτα (Cat on a Hot Tin Roof). Παρόλα αυτά ήταν ο ρόλος του Ρούφους Χένεσι στους Ματωμένους Ορίζοντες που του χάρισε το όσκαρ Β' ανδρικού ρόλου. Ο Πεκ κι ο Γουάιλερ καυγάδισαν κατά τη διάρκεια των γυρισμάτων και ο Γουάιλερ (που είχε συνεργαστεί ξανά με τον Πεκ στην ταινία Διακοπές στη Ρώμη (Roman Holiday, 1953) ορκίστηκε να μην ξανασκηνοθετήσει ποτέ το μεγάλο αυτό ηθοποιό.

Διαχρονικότητα

Το περιοδικό Empire κατέταξε την ταινία στην 187η θέση στη λίστα με τις 500 καλύτερες ταινίες όλων των εποχών.
Καύκωνες

Οι Καύκωνες μνημονεύονται από τον Στράβωνα ως Αρκάδες την καταγωγή που διαιρούνταν σε δύο φυλές και ήταν εγκαταστημένοι στην Αρκαδία και την Κοίλη Ήλιδα κοντά στον Αλφειό ποταμό επεκταθέντες και μέχρι την Αχαΐα. Σύμφωνα με τον Όμηρο μαζί με τους Λέλεγες και Πελασγούς ήταν επίκουροι των Τρώων. Από την Τριφυλία εκδιώχθηκαν από τους Μινυείς.
Αλυτρωτισμός

Ελληνικό πλαίσιο

Στην Ελλάδα ο Αλυτρωτισμός συνδέεται πολύ στενά με τη Μεγάλη Ιδέα, μια πολιτική του 19ου αι. που στόχευε στην απελευθέρωση των αλύτρωτων Ελλήνων, αλλά χρησιμοποιήθηκε κυρίως για τη διατήρηση και τη νομιμοποίηση της εξουσίας από τους πολιτικούς και τους μονάρχες που την εμπνεύστηκαν και την υπηρέτησαν.
Ιωάννης Γουλιέλμος της Σαξονίας-Άλτενμπουρκ

Βιογραφία

Ήταν ο τρίτος γιος του Φρειδερίκου-Γουλιέλμου Α΄ δούκα της Σαξονίας-Βαϊμάρης και της Άννας-Μαρίας των Βίττελσμπαχ, κόρης του Φιλίππου-Λουδοβίκου κόμη του Παλατινάτου-Νόιμπουρκ.
Το 1632 απεβίωσε στο Μπζεκ σε ηλικία 32 ετών, άγαμος.
Μπρούνο του Άουγκσμπουργκ

Βιογραφία

Ήταν ο δευτερότοκος γιος του Ερρίκου Β΄ του εριστικού δούκα της Βαυαρίας και της Ιουδήθ των Λεοπολδιδών, κόρης του Αρνούλφου δούκα της Βαυαρίας. Αδέλφια του ήταν ο Ερρίκος Β΄ της Γερμανίας ο άγιος και η Γκίζελα. 
Ο Μπρούνο αρχιεπίσκοπος της Κολωνίας ήτα μεγάλος θείος του. Ο Μπρούνο του Άουγκσμπουργκ έγινε μέλος του Συλλόγου (canon) του καθεδρικού του Ζίλντεσχαϊμ. Το 1003 υποστήριξε την εξέγερση του Ερρίκου του Σβάινφουρτ μαργράβου του Νόρντγκαου ενάντια στον βασιλιά Ερρίκο Β΄. Όταν το κίνημα απέτυχε, ο Μπρούνο διέφυγε στη Βοημία και στην Αυλή του Στεφάνου Α΄ της Ουγγαρίας, συζύγου της Γκίζελα. Με τη μεσολάβηση του Στεφάνου Α΄ συμφιλιώθηκε με τον αδελφό του Ερρίκο Β΄. 
Υπηρέτησε ένα έτος καγκελάριος και μετά εκλέχθηκε επίσκοπος του Άουγκσμπουργκ το 1006/07. Ενθάρρυνε τον Στέφανο Α΄ να εκχριστιανίσει τους παγανιστές, που εξεγειρόταν. Υπό την διακυβέρνησή του η επισκοπή απέκτησε μεγάλη άιγλη: ο Μπρούνο αποκατέστησε κατεστραμμένες μονές, ίδρυσε την εκκλησία του Αγ. Μαυρικίου και το Σύλλογό της, τοποθέτησε Βενεδικτίνους στον Κολεγιακό ναό της Αγ. Άφρα και πρόσθεσε στις γαίες της επισκοπής την προσωπική του κληρονομιά, το Στράουμπινκ.
Το 1029 απεβίωσε στο Ράτισμπον και τάφηκε στο ναό του Αγ. Μαυρικίου στο Άουγκσμπουργκ.
Ευθύμιος Χατζηπέτρος

Βιογραφικά στοιχεία

Γεννήθηκε στο Ναύπλιο στις 16 Ιανουαρίου 1833. Η καταγωγή του ήταν από την ιστορική Οικογένεια Χατζηπέτρου του Ασπροπόταμου. Ο πατέρας του Χριστόδουλος ήταν διοικητής του τάγματος στο Ναύπλιο όταν ήρθε ο Όθωνας. Η μητέρα του ήταν το γένος Στουρνάρα.
Μετά το σχολείο κατατάχτηκε στην Σχολή Ευελπίδων από την οποία αποφοίτησε το 1853 με βαθμό ανθυπασπιστού του πυροβολικού και κατατάχτηκε στο στρατό. Πήρε προαγωγή σε βαθμό ανθυπολοχαγού και πήγε στη Γαλλία για να τελειοποιήσει τις σπουδές του.
Επέστρεψε στην Αθήνα και με βαθμό υπολοχαγού διορίστηκε διαγγελέας στο παλάτι του Όθωνα. Ο πατέρας του ταυτόχρονα υπηρετούσε με βαθμό στρατηγού ως υπασπιστής του Όθωνα. Μετά από την έξωση, ο Χατζηπέτρος μαζί με τον πατέρα του και τον άλλο διαγγελέα, Δράκο συνόδευσαν τον Όθωνα στη Βαυαρία.
Επανήλθε στην Ελλάδα και συνέχισε την υπηρεσία του στο στρατό. Το 1878 έχοντας πλέον βαθμό ταγματάρχη διορίστηκε υπασπιστής του Γεωργίου Α'. Εκπλήρωσε επίσης χρέη αυλάρχη.
Απεβίωσε στην Αθήνα το 1890. Παιδιά του ήταν οι Κωνσταντίνος και Χρήστος Χατζηπέτρος.
ΣΚ Ότερ

Τμήμα υδατοσφαίρισης γυναικών

Ο σύλλογος έχει δύο ομάδες που αγωνίζονται στο Βρετανικό Πρωτάθλημα Υδατοσφαίρισης Γυναικών (BWPL). Η 1η ομάδα της Ότερ αγωνίζεται στην πρώτη κατηγορία και η Ότερ Λούτρα παίζει στη δεύτερη κατηγορία. H ομάδα συμμετέχει στις ευρωπαϊκές διοργανώσεις από το 2012

Τμήμα υδατοσφαίρισης ανδρών

Το τμήμα των ανδρών ιδρύθηκε το 1869, έπαιξε στο πρώτο καταγεγραμμένο πρωτάθλημα Αγγλικής υδατοσφαίρισης το 1888 και ήταν ιδρυτικό μέλος του Εθνικού Πρωταθλήματος Υδατοσφαίρισης το 1962. Ο σύλλογος έχει τρεις ομάδες οι οποίες αγωνίζονται στη Ντιβίζιον 3, στην Πρέμιερ Λιγκ του Λονδίνου, στο Πρωτάθλημα ASA, στην Ντιβίζιον 1 του Λονδίνου, στο Πρωτάθλημα Ταμσάιντ και στο Πρωτάθλημα Μίντλεσεξ.